**ሂወት መንእሰይ ኣብ መዲተራንያን።**

ንሱ ድዩ ጸዊዑ ኢሉ ምጸኒ፣

ወይስ ለሚንካዮ ኢልካ ውሰደኒ።

መዓስ’ከ ፈሊጥካዮ እስከ ንገረኒ፣

ምስጢሩ ንምፍላጥ ብዙሕ ሸጊሩኒ።

ሓሲብካ’ዶ ኣቕዲምካ ኢልካ ሓደ ክልተ፣

ጉዕዞ ከይጀመርካ መሬት ከይጸልመተ።

ኮምፓስ ኣይነበረን ወይ ኮዋኹብቲ፣

ከመይ ሓሊፍካዮ እቲ ጸልማት ለይቲ።

መዲተራንያን ስፍሕኻ ምስ ርኤኹ ብማዕዶ፣

ወሲኒ ጉዕዞ ደፊረ ክኸዶ።

ክሓተካ ከሎካ ቡዙሕ ዓሳ፣

እንታይ ኣድለየካ ናይ ሰብ ሬሳ?

ቖልዓ ይርኢ ሰፊሩ ኣብ ጎነይ፣

ኣደይ ኣደይ ዝብላ ድምጺ ይሰምዓ ኣእዛነይ።

እዚኸ እንታይ ጌሩ ዘይብሉ ኣበሳ፣

ሂወቱ ኮይና ምግቢ ነባሪ ዓሳ።

እንታይ ጌርና እዚ ትፈርደና፣

ፍቕሪ እምበር ጥሜት ዞሎካ መዓስ መሲሉና።

መንዮም ንኽልተና መራኸብቲ፣

ሂወት ሰብ ብገንዘብ ሸየጥቲ።

ኣይክኣቱ ብሰላም ከምቲ ውዑል፣

ኣይክምለስ ዓደይ ምስ ስድራይ ከዕልል።

ኮማኡ ኣይነበረን ናይ ነዊሕ መደበይ፣

ሰሪሔ ክሕግዝ’ዩ ነይሩ ንበተሰበይ።

ባሕሪ ሎምስ ይኣኽለካ ዝወሰድካዮ፣

ካብዝን ካብትን ኣኻኺብካ ህዝቢ ኣጽኒትካዮ።

ጭካነኻ ይቃላሕ ብኹሉ ማዕከናት፣

ካብ ኣብዚ ሞት ይሓይሽ ኣደታት ክኾና መኻናት።

ንገሮም ነቶም ገና ዘይተበገሱ፣

ጨካን ምዃንካ ሂወት ሰብ ተባላሹ።

ኣነ ከይነግር ኣፈይ ተሎጉሙ፣

ከይሓስብ ሓንጎለይ ኣኽቲሙ፣

ከይምለስ ጉዕዞይ ደምዲሙ፣

ዘለኣለማዊ ዝኽሪ ንሰማእታትና።

ዕወት ንሓፋሽ።

ገብረንጉስ መስመር።